
			As guerras obrigan a moitas persoas a abandonar a súa terra na procura de refuxio. Como Marwan, un meniño de apenas catro anos que coa súa familia cruzou o deserto fuxindo da contenda Siria. El salvouse, pero outros nenos e nenas non tiveron tanta sorte… 

			O valo foi escrito en homenaxe a todas elas, para que as súas historias non caian no esquecemento e constitúan o xerme da loita contra os valos, aramados, muros e fronteiras que dividen o mundo.

		

	
		
			Personaxes

			(por orde de aparición)

			SOLDADIÑO DE CHUMBO.

			SAHARA, A ROSA DO DESERTO.

		

	
		
			Lance único

			Ao erguer o pano vemos un deserto que se estende ata onde alcanza a nosa vista. Unhas cantas rochas espalladas polo fondo son os únicos habitantes do lugar. Chega un soldado novo, apenas é máis ca un neno. Vai vestido cun uniforme de cor gris metálica que refulxe baixo a luz do sol, cegando a todo aquel que o mira. Leva unha mochila ao lombo, escopeta pendurada do ombreiro e, nas mans, un pau de bandeira que usa como caxato. Dun peto saca un mapa e desencártao. Procura un punto determinado mais non o atopa, todas as dunas lle parecen iguais. Anda uns pasos cara adiante, dubida, volve atrás… Por fin, detense e marca cos pés, sobre a area, unha liña que divide o escenario en dous. Chanta o mastro no chan e seca a suor da fronte. Tira da mochila a bandeira dun país imaxinario, desencártaa con coidado e ízaa. A bandeira ondea cun vento lene e o soldadiño presenta armas.

		

	
		
			SOLDADIÑO: (cantando)

			Cando ondea

			unha bandeira

			lucindo as cores

			do mar e da terra,

			o corazón

			dun bo soldado

			latexa forte,

			voar quen lle dera!

			Cando tiña doce anos

			miña nai sempre dicía

			non te metas a soldado

			porque corren todo o día.

			Pero, testán como eu era,

			quería ir uniformado

			e troquei todos os libros

			polas botas de soldado.

			Cando ondea

			unha bandeira

			lucindo as cores

			da nosa terra,

			os corazóns

			dos bos soldados

			latexan forte,

			voar quen lles dera!

			Cando remata o «Salve á bandeira» sae. Entón, decatámonos de que algo se move ao lonxe. Unha rapaza, vestida cunha túnica da cor da area e cuberta a cabeza cun pano, achégase silandeira. Porta nas mans unha bolsa de plástico onde garda as súas escasas pertenzas. Está cansa e sedenta. Tenta beber dun pelello vello do que apenas caen unhas pingas. Tírase ao chan de xeonllos e cae desmaiada ao pé da bandeira. Aparece de novo o soldadiño empurrando un valo de arame cunha portela. Diríxese ao centro do escenario, onde está a rapaza, pero non a ve e bate con ela.

			SAHARA: (Case sen forzas para queixarse) Ai!

			SOLDADIÑO: Perdoa, non te vira. Manqueite?

			SAHARA: Recibín tantos paus nesta vida que xa poucas cousas poden mancarme.

			SOLDADIÑO: Estás ben?

			SAHARA: Non o sei, quizais estea a piques de morrer porque me parece escoitar a voz do deserto! Es ti esa voz?

			SOLDADIÑO: Non son tal, só un soldado de garda de fronteira. Estaba tan preocupado por instalar ben o valo que non te vin.

			SAHARA: Daquela, es real?

			SOLDADIÑO: Claro! Que vou ser logo?

			SAHARA: Pensei que eras un dos espíritos do deserto que murmuran aos oídos daqueles que non atopan o camiño de volta.

			SOLDADIÑO: Pois non, son tan real coma os grans de area que tripan os nosos pés.

			SAHARA: Se ti o dis…

			SOLDADIÑO: (Cambiando de ton) Se estás ben, aparta de aí, teño que colocar o valo xusto onde estás deitada.

			SAHARA: Un valo no medio do deserto!!! Nunca tal vin. Aquí só hai dunas en quilómetros e quilómetros á redonda. Isto, por forza, ha ser un engano!

			SOLDADIÑO: Iso é o que ti cres! Pero xusto neste lugar está marcada a fronteira. (Amósalle o mapa) Ves esa liña grosa? (Sinalando o lugar onde está el). Ata aquí chega a civilización, e a partir deste lugar non hai máis que o baleiro. Así que, por favor, agradeceríache que te botases un pouco para atrás, só unha chisca, para que poida instalar correctamente o valo.

			SAHARA: Ben, se o pon o mapa, será verdade. Eu non o sei, nunca me deron escola e non teño educación. De onde eu son non deixan ir á escola as rapazas. Tampouco os nenos van moito, teñen que traballar. (Apartándose) Así é dabondo?

			SOLDADIÑO: Perfecto! Ves? Agora eu estou nun país e ti estás noutro. Este é o prodixio que conseguimos só cun arame. Que che parece?

			SAHARA: Xa vexo que é moi fácil. Pero como xogo non lle atopo a graza. Agora, déixasme pasar? Levo catro días perdida no deserto e teño que buscar un pozo onde saciar a sede.

			SOLDADIÑO: Tes papeis?

			SAHARA: (Sorprendida) Papeis? Papeis para que? Tes cada cousa! (Revolve na súa bolsa e saca unhas follas engurradas dun xornal vello e dállas ao Soldadiño) Toma, estes son os únicos que teño.

			SOLDADIÑO: Estás burlándote de min? (Esmaga as follas e tira con elas ao chan) Estouche a falar de documentación.

			SAHARA: Documentación?

			SOLDADIÑO: Claro! Non fagas a parva, por favor. Pasaporte, carta verde, visado…

			SAHARA: Eu non che teño nada diso. De onde eu veño non fai falla, ninguén pide papeis para percorrer o deserto.

			SOLDADIÑO: Daquela, non podes pasar! Sen un salvoconduto ninguén pode cruzar o valo.

			SAHARA: Pero se este valo non estaba aí ata hai un intre! Acábalo de colocar ti! Vinte eu facelo.

			SOLDADIÑO: E que máis ten! As fronteiras cambian con rapidez, hoxe pode estar aquí e mañá noutro lugar.

			SAHARA: E iso como pode ser?

			SOLDADIÑO: Cando un país se fai máis forte que os demais, conquista os estremeiros para medrar e volverse aínda máis poderoso. (Sahara semella non comprender) Pois… como facemos nós cos globos! (Xesticulando) Se tes moita forza podes inflalos e medran ata facérense grandes, non si? Aos países pásalles o mesmo.

			SAHARA: Co tempo todos os globos acaban desinchados.

			SOLDADIÑO: Xa, pero mentres existan as fronteiras hai que respectalas, se non, prodúcese o caos e a desorde! Así que, non discutas máis; se non tes papeis, non podes pasar.

			SAHARA: Non é xusto!

			SOLDADIÑO: Non sabes canto o sinto, pero as leis sonche as leis e hai que cumprilas.

			SAHARA: Pero eu non podo agardar. Teño que beber, levo moitos días camiñando polo deserto e morro coa sede.

			SOLDADIÑO: Hai un oasis preto de aquí. Pasei por el de camiño e enchín a cantimplora de auga.

			SAHARA: Ulo?

			SOLDADIÑO: Detrás da fronteira, pero, como non podes pasar, terás que buscar a auga noutra parte.

			SAHARA: Estou moi cansa e detrás de min non hai nada máis que o deserto. Seguro que me deshidrataría, morrería e acabaría comida polos bechos. (Desmáiase moi teatralmente)

			Soldadiño abre a porta do valo e achégase a Sahara. Tira da cantimplora e achégalla aos beizos. Ela bebe.

			SOLDADIÑO: Non bebas tanta auga, que me vas deixar sen ela.

			SAHARA: Teño moita sede, non sabes canta.

			SOLDADIÑO: Parece que nunca beberas antes.

			SAHARA: Pois non vaias pensar… Aquí a auga non sobra!

			Soldadiño garda a cantimplora e regresa a correr ao outro lado do valo e péchao.

			SAHARA: (Desilusionada) Volves pechar?

			SOLDADIÑO: O meu deber é protexer a fronteira, non atender as necesidades dos estranxeiros.

			SAHARA: Pois que obriga máis triste. Quen che manda facelo?

			SOLDADIÑO: O meu tenente.

			SAHARA: E a el?

			SOLDADIÑO: O seu superior, o capitán. É un home moi valente, na lapela da súa chaqueta loce unha chea de medallas tan brunidas que resplandecen coma o ouro baixo o sol. (Orgulloso) Eu, cando sexa máis vello, tamén vou gañar unha chea de medallas, con cintas de todas as cores. Mais, polo de agora, teño que conformarme con defender a fronteira.

			SAHARA: Estou demasiado cansa para escoitar tanta parvada xunta, levo camiñando moitos días sen parar.

			SOLDADIÑO: Estás soa?

			SAHARA: Estou.

			SOLDADIÑO: E os teus pais?

			SAHARA: Non o sei. Fuxiamos da guerra con outra moita xente da vila en dirección a un campo de refuxiados, pero uns militares atacaron a caravana e dispersáronnos. Eu agocheime detrás dunhas rochas durante un tempo agardando que me viñesen buscar. Cando saín a mirar non quedaba ninguén. Así que me puxen a camiñar e camiñar… ata que te atopei a ti.

			SOLDADIÑO: Fuches moi valente.

			SAHARA: Non. Se o fose, enfrontaríame aos soldados.

			SOLDADIÑO: Es demasiado nova para facelo, ademais non estabas armada.

			SAHARA: Podería facelo coas palabras.

			SOLDADIÑO: No mundo en que vivimos non é dabondo con falarmos, por iso estou aquí, para defender a liberdade… coas armas!

			SAHARA: Pois habería que cambialo. Isto é unha tolería!

			Faise o silencio mentres o sol comeza a caer.

			SAHARA: Está anoitecendo, non vas abrir a porta?

			SOLDADIÑO: Non penso. Xa sabes que a miña obriga é tela pechada.

			SAHARA: Que testán es! E non vas durmir algunha vez?

			SOLDADIÑO: Non, teño que facer garda toda a noite.

			SAHARA: A esta hora quen vai vir ata aquí?

			SOLDADIÑO: Téñenme advertido moitas veces que os estranxeiros se agochan entre as dunas preto das fronteiras e que pola noite, aproveitando a escuridade, tentan saltar os valos.

			SAHARA: Este valo non o poderán saltar, é demasiado alto.

			[image: ]

			SOLDADIÑO: Nunca é dabondo. Por moi alto que se constrúa sempre teñen maneira de agatuñar por el. Usan todo tipo de métodos e ferramentas. Non sabes ben o que inventan!

			SAHARA: Creo que es un pouco esaxerado.

			SOLDADIÑO: Ca, ho! De feito, noutras fronteiras tiveron que colocar incluso coitelas entre o arame para que non agatuñen por el.

			SAHARA: Iso é moi cruel, non che parece? Non se lle faría nin a unha besta.

			SOLDADIÑO: Se respectan a fronteira non lles ha pasar nada. Están ben advertidos de que non salten. Máis non podemos facer.

			SAHARA: E

